Χιούι Γκάλαχερ

Ο Χιου Κιλπάτρικ Γκάλαχερ (αγγλικά: Hugh Kilpatrick Gallacher , 2 Φεβρουαρίου 1903 – 11 Ιουνίου 1957) ήταν Σκωτσέζος διεθνής ποδοσφαιριστής στις δεκαετίες του 1920 και του 1930. Αγωνιζόμενος ως κεντρικός επιθετικός, κυρίως σε αγγλικούς συλλόγους, σημείωσε 569 τέρματα σε 717 επίσημους αγώνες στην καριέρα του.

 Βιογραφία 

Γεννήθηκε στη Δυτική Σκωτία το 1903 και ξεκίνησε να εργάζεται ως ανθρακωρύχος σε ηλικία 15 ετών, αλλά δραπέτευσε για μια καριέρα στο επαγγελματικό ποδόσφαιρο με την Queen of the South. Μικροσκοπικός αλλά αποφασιστικός, ήταν γεννημένος σκόρερ. Ξεκίνησε την καριέρα του με πέντε χρόνια στη Σκωτία έχοντας στο ντεμπούτο του το 1921 τέσσερα γκολ και 19 τέρματα σε εννέα μόλις αγώνες, αλλά γρήγορα το ταλέντο του στο σκοράρισμα έγινε γνωστό με τις πρώτες διεθνείς εμφανίσεις στην Αγγλία. Κατέκτησε το Κύπελλο Σκωτίας το 1924 και σημείωσε συνολικά 100 γκολ πριν συνεχίσει με επιτυχία στη γείτονα χώρα, με πολλούς αγγλικούς συλλόγους να θέλουν να τον αγοράσουν. 

Πρώτα αγωνίστηκε στη Νιουκάστλ για πέντε χρόνια από το 1925 και σημείωσε 142 τέρματα συνολικά σε 173 επίσημους αγώνες, κατέκτησε το πρωτάθλημα του 1927 σημειώνοντας 36 τέρματα στη διοργάνωση και συνολικά 39 σε 41 επίσημους αγώνες που συμμετείχε (δεύτερος σκόρερ του πρωταθλήματος). Ακολούθησε στην καριέρα του η Τσέλσι. Η περίοδος του στο Στάμφορντ Μπριτζ τον είδε να πρωταγωνιστεί σε μια ηχηρή νίκη με 6-2 επί της Μάντσεστερ Γιουνάιτεντ στο ντεμπούτο του, πριν εμπλακεί σε έναν καυγά με τους οπαδούς της Φούλαμ το βράδυ πριν από έναναγώνα. Στις τέσσερις σεζόν του, ο Γκάλαχερ ήταν ο πρώτος σκόρερ της ομάδας και συνολικά πέτυχε 81 γκολ στα 144 παιχνίδια του. Είχε εκρηκτικό ρυθμό, αλλά με τον άριστο έλεγχο της μπάλας και την εξαιρετική τεχνική του ο κύριος χώρος δράσης του ήταν η μεγάλη περιοχή. Ικανός στη χρήση και των δύο ποδιών, παρά το ταλέντο που έδειξε, άρχισε να δείχνει και το εύθραυστο ταμπεραμέντο του. Ήταν ένας από τους καλύτερους επιθετικούς στον κόσμο στο δεύτερο ήμισυ της δεκαετίας του 1920 και το πρώτο ήμισυ της δεκαετίας του 1930.  Αποχωρώντας το 1935 από την Τσέλσι, η πορεία του πήρε τον κατήφορο.

Με την εθνική ομάδα της Σκωτίας αγωνίστηκε 20 φορές και σημείωσε 23 τέρματα. Έκανε το ντεμπούτο του την 1η Μαρτίου 1924 απέναντι στην Βόρεια Ιρλανδία και σημείωσε τα πρώτα δύο γκολ του με αντίπαλο την Ουαλία την επόμενη χρονιά. Η συνεργασία του με τον φίλο της νεανικής του ηλικίας Άλεξ Τζέιμς στους αγώνες που συμμετείχαν και οι δύο παρέμενε αξιομνημόνευτη. Είναι ο τρίτος καλύτερος σκόρερ της Σκωτίας πίσω από δύο παγκόσμια καταξιωμένους συμπατριώτες του: τον Ντένις Λόου και τον Κένι Νταλγκλίς, και οι δύο με 30 γκολ. Συμμετείχε σε ένα ιστορικό αγώνα που πραγματοποιήθηκε στις 31 Μαρτίου του 1928, στον οποία οι Σκωτσέζοι κέρδισαν τους αιώνιους αντιπάλους της Αγγλίας με 5–1 στο Στάδιο Γουέμπλεϊ με πάνω από 80.000 θεατές για το Βρετανικό Εσωτερικό Πρωτάθλημα. Από εκείνη τη μέρα η σκωτζέζικη ομάδα αποκαλούνταν «οι μάγοι του Γουέμπλεϊ». 

Μετά την αποχώρησή του από την ενεργό δράση παρέμεινε από διάφορες θέσεις κοντά στο ποδόσφαιρο. Η προσωπική του ζωή ήταν γεμάτη με προβλήματα. Ο γάμος διαλύθηκε σε λιγότερο από ένα χρόνο, έχοντας χάσει και το πρώτο παιδί που περίμενε από αυτόν. Η εξάρτηση από το αλκοόλ ακολούθησε. Αυτοκτόνησε το 1957 πέφτοντας μπροστά από ένα τρένο.

 Δείτε επίσης 
 Κατάλογος ποδοσφαιριστών ανδρών με 500 ή περισσότερα γκολ 

 Παραπομπές 

 Εξωτερικοί σύνδεσμοι 



Κατηγορία:Σκωτσέζοι ποδοσφαιριστές
Κατηγορία:Ποδοσφαιριστές Εθνικής Σκωτίας
Κατηγορία:Ποδοσφαιριστές Τσέλσι ΦΚ
Κατηγορία:Ποδοσφαιριστές Νιούκασλ Γιουνάιτεντ
Κατηγορία:Ποδοσφαιριστές Ντέρμπι Κάουντι
Κατηγορία:Ποδοσφαιριστές Νοτς Κάουντι
Κατηγορία:Ποδοσφαιριστές Γκέιτσχεντ ΦΚ
Κατηγορία:Ποδοσφαιριστές Γκρίμσμπι Τάουν 
Κατηγορία:Ποδοσφαιριστές Πρέμιερ Λιγκ 
Κατηγορία:Επιθετικοί ποδοσφαιριστές
Κατηγορία:Αυτόχειρες